
Beg iz Kočevskega roga

Tabor, 1970, št. 4 in 5–6, Buenos Aires
Vsem je več ali manj znano, kaj se je zgodilo leta 1945 s slovenskimi domobranci po njihovi vrnitvi iz Vetrinja na Koroškem v Jugoslavijo. Ko​munisti so jih z nekaj izjemami zverinsko pomorili. Naj samo na kratko opišem zgodbo teh fantov in to ne samo v njihovo večno slavo in obtožbo komunizma, ampak v opomin tistim, kateri še vedno simpatizirajo s ko​munisti, da bi le ti ljudje spoznali kaj je komunizem.

O vsem kar nameravam povedati sem pripravljen pričati pred vsa​kim sodiščem in s prisego potrditi, da sem vse to v resnici doživel.

Pri partizanih: 8. septembra 1943 so me partizani nasilno mobilizirali, s pretvezo, da je dolžnost vsakega zavednega Slovenca pomagati pognati okupatorja iz domovine. S temno slutnjo sem se jim pridružil, vedoč, da ni vse v redu z »osvobodilno vojsko«. Njihovo ropanje sem si lahko razlagal, ker vsaka vojska potrebuje hrane in obleke. Toda požiganja in pobijanja »izdajalcev« mi pa ni šlo v glavo. Kje neki se jih je toliko vzelo? In kako so starčki, žene in otroci mogli izdajati? Rad ali nerad sem jim moral slediti. Če bi se jim uprli, bi dobil kroglo v glavo. Kdorkoli se jim je uprl ali samo pokazal, da ni zanje, je bil ubit kot reakcionar, katerega je bilo treba v kali zatreti.

Z bolečino in studom sem opazoval to početje in obenem iskal ugodne prilike, da pobegnem od te bande, katere voditelji in prostovoljci so bili večinoma vsi bivši kriminalci, lenuhi in delomrzneži. Ženske pa vlačuge, ka​tere so iskale po gozdovih dogodivščine. Od takih ljudi se ni moglo priča​kovati ničesar dobrega, kaj šele patriotizma. Najmanjši povod jim je bil dovolj, da so ubili človeka. Samo en primer, zakaj so ubili nekega peka v Črmošnjicah. Znal je nemško in so se bali, da bi izdajal, kljub temu, da ni imel ničesar opraviti z Nemci.

Slovensko domobranstvo: Ni čudno, če so se ljudje začeli zbirati v obo​rožene oddelke zaradi tega nasilja in se povezali v organizirano »Slovensko domobranstvo«, da so z orožjem v roki branili svoja življenja in imetje. K tem se mi je posrečilo uiti in sem se v njihovih vrstah boril proti komunistom vse do konca druge svetovne vojne. V maju 1945 smo se umaknili na Koroško, da se pridružimo zahodnim zaveznikom. A kako bridko smo bili ra​zočarani, ko so nas Angleži razorožili za boroveljskim mostom. Nagnetli so nas na Vetrinjsko polje. Od tu so nas poslali v Jugoslavijo pod pretvezo, da gremo v Italijo, ker se bomo preorganizirali.

Do tu je zgodba poznana vsem. Manj pa je znan drugi del te žalostne igre. Kako so nas komunisti mučili in zverinsko pobijali po raznih kraških jamah po Sloveniji.

Vrnitev: 28. maja 1945 smo se z artilerijskim polkom pod vodstvom majorja Hočevarja pripravljali za odhod iz Vetrinja v Italijo, saj tako so nam povedali. Ker so v to verjeli vsi častniki in podčastniki, sem naravno verjel tudi jaz, kot navaden borec. Okrog osme ure smo napregli konje, razkopali šotore ter se odpeljali do križišča: Borovlje–Celovec–Beljak. Z našim polkom je odhajala tudi komora srbskih dobrovoljcev. Od tam smo se od​peljali okrog desete dopoldan po boroveljski cesti. Angleži so nas spremljali z avtomobili, tovornjaki, motorji in tanki. Kakor hitro smo prekoračili Dravo smo opazili na vseh križiščih angleške straže s strojnicami. Mislil sem, da je vse to zaradi naše varnosti zaradi partizanov, ker je bilo na drugi strani vse polno napisov s komunističnimi gesli. Vendar partizanov nismo videli nikjer. Tako smo se vozili, jezdili in podili nervozni do postaje Podrožca. Malo pred postajo smo morali konje izpreči in jih naložiti na živinske želez​niške vozove. Nato smo šli še sami v živinske vozove, ker so nam tako uka​zali angleški vojaki. Med tem časom nismo videli nobenega komunista. Ko smo bili vsi naloženi so nas angleški vojaki zaprli in zaklenili vozove. Do tu je bilo vse dobro. Ko pa so se usuli iz postaje partizani, mislim, da je postalo marsikomu tesno pri srcu, vsaj jaz sem tako čutil. Bilo jih je okrog dvesto in to sami Hrvati s tovarišicami, kateri so nas obkolili. Mislili smo si: Srečni smo, da smo zaklenjeni da ne morejo do nas. Mi tepci, ki smo verjeli Angležem, in nismo vedeli, da smo zaklenjeni zato, da ne pobegnemo komunistom. Iz Podrožce je vlak potegnil proti Jugoslaviji. Prva slutnja je padla, da je nekaj narobe. Vlak je ustavil v jeseniškem predoru. Zašklepetale so ključavnice, zaropotala in odprla so se vrata. Zaslišali smo pre​rivanje in pretepanje v sosednjem vagonu. Tudi nas je obiskal dobro obo​rožen Hrvat. Zahteval je ure. Moje mu nisem hotel izročiti cele; udaril sem jo ob steno, da se je ustavila in mu jo tako ponudil. Banditu se ni dopadla in mi jo je vrgel nazaj.

V našem vozu je bilo poleg navadnih vojakov še osem častnikov in dva podčastnika. Dogovorili smo se, da ne bomo povedali kakšno vojaško stop​njo ima kdor koli izmed nas in niti povedali imen. Slutili smo, da bodo ko​munisti najprej planili po častnikih. Ves transport je štel približno 400 mož. Po končanem ropu je vlak zapeljal na jeseniško postajo. Kakor bi tre​nil se je zbrala množica komunistov in ostalih okrog nas. Najbrž so nas že pričakovali. Hitro so nas začeli pretepati s puškinimi kopiti. Tisti, ki niso mogli v bližino so se morali zadovoljiti s psovanjem. Mesto je bilo razsvetljeno in vse je bilo okrašeno s komunističnimi gesli, zastavami in srp in kladivo sta gospodovala njihovemu prazničnemu razpoloženju. Tako smo tudi mi dobili prvi pogled v rdečo svobodo.
Prav isto se je ponovilo v Kranju: »Marš, dol svinje bele! Tu je vaša Italija, tam pa vaše taborišče Treviso!« tako so vpili in nam kazali na od​daljeno taborišče obdano z bodečo žico. Odprli so vrata vozov in nas začeli pretepati, ko smo skakali iz njih. Jaz sem še vedno imel na glavi vojaško kapo, katera ni bila všeč komunistu, z udarcem po glavi me je razoglavil. Pred barakami so nas uvrstili, kjer smo stali kake tri ure, da so nam že noge odrevenele. Za beg od tu ni bilo nobenega upanja. Tudi na stranišče so nas spremljali z brzostrelko.

29. maja ob sedmih zjutraj nam je politični komisar držal politično uro. Govoril nam ni o komunizmu temveč nas je preklinjal in nam grozil, da nas bodo vse potolkli kot pse. Ko jo zadnji končal je stopit pred nas poveljnik taborišča, bivši jugoslovanski podnarednik in sedanji kapetan komunistične vojske. Zahteval je, da če ima še kdo orožje naj ga takoj izroči, sicer bo vsakdo proti temu prekršku ustreljen. Nihče se ni javil z orožjem. Nato je vprašal: »Kdo se prostovoljno javi, da ga ustrelim?« Bilo je vre tiho. Ker je poveljnik hotel zadostiti nasladi po ubijanju, je dal pripeljati pred zbor Poldeta Komana, pri katerem so po njihovih izjavah »našli prejšnji večer revolver in ročne bombe«. Polde je stal dva metra od mene s krvjo oblitimi rokami zvezanimi na hrbtu, Razmršeni lasje so mu padali preko oči, okrog katerih je bil ves krvav, ker so očala razbili. na njem. Pogumno je pričakoval konca. Poveljnik se mu je približal in ga sunil s puškinim kopitom, da se je opotekel pred njim. S težavo je zopet ujel ravnotežje. »Na tla!« je zavpila zver v človeški podobi, ker je mislil; da ga bo s prvim udarcem zbil na tla. Polde pa je dejal: »Kako? Na tre​buh ali na hrbet?« »Na trebuh!« je zavpila razjarjena zver in oddala nekaj strelov v zrak, nato pa ustrelila ubogega Poldeta v tilnik. Tako je padla prva žrtev. Štirje domobranci, katere je poklical iz vrste, so ga odnesli v stran. Izkopali so mu grob z golimi rokami in žlicami. Vsak izmed nas se je samo v duhu poslovil od tega junaškega mučenca, saj mu drugače nismo mogli izkazati časti.
Po tem žalostnem dogodku se je pričela splošna preiskava ali bolje rečeno: kraja! Od tega kar je še ostalo od prejšnjih »obiskov«. Razložili smo vse kar smo še imeli na plašče, ali šotorska krila, partizanskim kup​cem na ogled, ki so nam plačevali samo s klofutami. Kdor je imel več, je bil seveda bolj tepen.

»Kje si dobil to uro? Kje ta prstan? Svinja bela, partizana si ubil! Zdaj pa zopet izročaš našo lastnino nazaj!« Kljub žalostnemu položaju sem se moral smejati tem ušivcem, ki so nas hoteli prepričati, da mi od njih krademo in ne oni od nas. Ob štirih popoldne so nas razdelili: Častnike posebej, nato člane Vaških straž, mladoletne in partizanske de​zerterje. Nato so nas stlačili v barake.

Naslednji dan, 30. maja je prišel v naše taborišče nov transport. Med njimi sem spoznal mnogo starih soborcev. V našo in sosednjo barako so prignali bivše partizanske dezerterje in domobranske prostovoljce. Ene​mu izmed njih se je posrečilo skriti nekaj cigaret s katerimi smo si prega​njali ta obupni dolg čas.

1. junija o odpeljali častnike in propagandiste neznano kam. Število nas se je skrčilo za nekaj sto mož. Kakšna je bila njihova usoda smo samo čutil s slutnjo, da nas čaka isto. Samo vprašanje časa je bilo kdo bo pri​šel prej na vrsto ... Stražar nas je odpeljal v sosednjo barako na zasli​šanje. Zasliševal nas je mlad poročnik iz okolice Iga pri Ljubljani. Spra​ševal nas je: Koliko časa smo bili pri domobrancih, in če smo prostovoljno pristopili? Zakaj smo ušli od partizanov? Zakaj se nismo predali ob raz​glasu partizanske amnestije? Itd. Zaslišane domobrance so stalno odvažali in v taborišče vozili nove. Hrana je bila silno slaba in nezadostna. Dobili smo uši. Neki komunist nas je začudeno vprašal; kako je mogoče, da imajo tudi angelčki uši, ker da je bil do sedaj prepričan, da imajo, rade ramo partizane.

3. junija je prišlo povelje, da moramo vsi na dvorišče. Uvrstilo se nas je kakih štiristo in smo tako odkorakali v mesto Kranj na kolodvor. Najeta komunistična drhal se je prišla od nas poslovit in nam pripravila še hujše slovo kot je bil sprejem. Pljunki so nam kar deževali v obraz. V vsak živinski voz so nas natlačili po petdeset in nas odpeljali v škofove zavode v Št. Vid nad Ljubljano. V Škofji Loki so nam priključili še 500 domobrancev. Pri Medvodah smo se morali presesti na drag vlak, ker je bil železniški most porušen. Popravljali so ga nemški in italijanski vojni ujetniki. V škofovih zavodih smo spali kar na cementnem tlaku v kapeli. Naslednje tri dni so prihajali komunisti iz vseh krajev Slovenije, da so med nami iskali žrtve iz njihovega domačega kraja. Radi bi jih odvedli v svoj kraj in jih tam mučili in pobijali. Poveljstvo jim te želje ni izpolnilo iz vzroka: Da se da skupen grob laže zabrisati kot pa tisoče posameznih in z mnogimi pričami, ki bi lahko povedale svetu resnico. Kljub slabi hrani se ni nihče počutil lačnega, vendar so se kmalu poznale posledice oslabelosti z drisko. Tako bolnim so partizani posvečali še posebno pozornost. Vso pot tja na stranišče in nazaj so jih tako strašno pretepali, da so se le na pol živi privlekli nazaj. Kdor je bil enkrat tam se ni več upal prositi na stra​nišče. Zasliševanje oziroma grožnje so se vrstile druga za drugo. Nihče se ni smel braniti, temveč samo potrditi njihovim obsodbam. Kdor ni tega takoj storil, so ga tako dolgo pretepali, da je »priznal«.

4. junija so nas zopet obiskali partizani iz različnih krajev. Bili so Dolenjci, Gorenjci, Štajerci in Notranjci. Med njimi sem spoznal Sabor Ja​neza iz Nemške vasi, Tekavca (fotografa) iz Ribnice, Otoničar Staneta iz Žlebiča, Oberstarja iz Sodražice, brata Arka iz Sodražice itd. Govorili so nam, da smo izvržek človeštva, da sploh nismo vredni, da živimo. Sploh pa so tu z nami delali kot s psi. Zelo smo bili v skrbeh kaj bodo z nami napravili. Kdaj in kam nas bodo odpeljali. Nekateri so dejali, da bodo vsakega poslali v svoj domači kraj. Drugi so zopet dejali, da bo vsak po​slan tja kjer je bil kot vojak. Nekaterim pa smo se celo tako zasmilili, da nam niso hoteli povedati ničesar, da bi nam s tem olajšali trpljenje. Drugi so nam zopet obljubljali prisilno delo po več let ali pa dokler ne bo vse obnovljeno. Ob pol treh popoldne so nam dali prvič jesti. Dobili smo korenja in nekaj rezin krompirja, seveda nezabeljeno in neslano. Okrog de​setih zvečer smo dobili ravno tako večerjo.

5. junija so nas ponovno popisovali in spraševali in zasliševali. Zasliševanje je vodil Sabor Janez iz Nemške vasi pri Ribnici, drug je bil pa nekje nižje od Ribnice in se nisem mogel spomniti njegovega imena. Pri​povedoval je, da so Nemci na boljšem, ker jih priznavajo kot vojne ujet​nike, mi pa smo brezpravni izdajalski psi. Popoldan ob eni so nam dali hrano in zopet ob osmih večer. Več kot trikrat na dan smo morali ribati cementni tlak.

6, junija je bilo približno kot prejšnje dni. Obiski partizanov, zasli​ševanja in pretepanja.

7. junija. Po polnoči so nas začeli poimensko klicati. Ker se zaradi spa​nja ali strahu nismo odzivali, je neki partizan razkačen zavpil: »Auf!« Vsi smo morali naglo vstati, se postrojiti po sredi kapele in tako čakati, kaj bo. Tam smo stali in se spogledovali. Pulili so nas iz vrst po štiri ali pet mož naenkrat. Gnali so nas na hodnik. Tam so vsakega preiskali in nekateri so se morali sleči do nagega. Poleg tega so nas pretepali z opasači in palicami. Jaz sem še posebno slabo naletel. V roke me je dobil neki bol​ničar. Moral sem se sezuti, sleči bluzo in mu dati denarnico, v kateri sem imel molitvenik in rožni venec, ki mi jo je vrgel nazaj, ker na srečo ni opazil skritih tisoč lir. Pričel me je spraševati in ko sem mu povedal moje ime mu je obraz kar posinjel. Pričel me je brcati s težkimi planinskimi čev​lji. Ker je uvidel, da sem kljub brcam ohranil mirne živce, ga je še bolj ujezilo. Zagrabil je puško in me z njenim kopitom suval v prsi, da sem le s težavo dihal. Ukazal mi je naj pograbim čevlje in grem nazaj. Ker sem imel težavo izbrati svoje čevlje iz kupa so me začeli pretepati z opasači. K sreči sem jih kmalu našel in šel nazaj. Vso pot so me pretepali po glavi. Na hodniku sem videl še druge sotrpine, bose, s čevlji v rokah in vse pretepene ter s krvavimi glavami. Le nekateri so dobili nazaj vojaške skodelice ali nahrbtnike, večina nas pa je ostala brez vsega. Ko so nas tako vse preiskali in dobro pretepli so nas zopet nagnali nazaj v kapelo. Dali so nam nekaj hrane, za katero mi ni bilo, pa sem vseeno moral v zbor.
Okrog tretje ure popoldne je prišlo povelje, da se moramo uvrstiti v štiristope, nakar so nas prešteli in smo odkorakali na postajo v Št. Vid. Tam so nas zopet naložili na živinske vozove, v vsakega po petdeset, in ob štirih popoldne je vlak odpeljal proti Ljubljani. Na ljubljanski postaji je vlak ustavil. Skozi razpoko voza sem videl množico ljudi, katera je opazo​vala naš vlak. Začeli so nas zmerjati z belimi svinjami in izdajalci. Dobro, da jih partizani niso pustili blizu. Tam smo obstali kakih petnajst minut, nakar je vlak nadaljeval pot proti Kočevju. Ker je bil most čez Gruber​jev kanal porušen, smo morali zopet zamenjati vlak. Pri zamenjavi vlaka smo morali vso pot teči in komunisti so nas med potjo pretepali. Pri ži​vinskem vozu sta stala dva rablja in z udarci pomagala vsakemu, da je hitreje skočil v premikajočo se ječo. To je potrdilo že moje prejšnje slut​nje, kakšni usodi gremo naproti ... V smrt ... Čepel sem v vagonu. V Grosuplju sem pogledal skozi zamreženo okno, a je partizan takoj zakri​čal, da me bo ustrelil, če se hitro ne umaknem. V vagonu smo imeli zelo slab zrak in sem mirno sedel vso pot do Kočevja.

9. junija. Okrog šeste ure zjutraj so odprli približno polovico želez​niških vozov in iz njih izgnali zmučene in pretepene domobrance, da so iz​polnili število so odprli še en voz in iz njega potegnili domobranca Trošt Antona iz Cikave pri Grosuplju. Ko to odgnali prve, so nas nagnali v prvo nadstropje in takoj zopet dol na dvorišče, kjer so nam dali jesti neko po​kvarjeno zelje s fižolom in temu primešali smrekove igle. Nekaj fižolov sem z roko zagrabil in pojedel, ostanek pa vrgel na smetišče. Partizani so se mi smejali in rekli: »To, kar si vrgel vstran, bo pa za tiste, ki pri​dejo za tabo.« Iz dvorišča gimnazije so nas gnali skozi mesto proti dolgi vasi v Dijaški dom. Natrpali so nas v zgornje sobe; še enkrat vse preiskali in zahtevali, da izročimo vse kar še imamo. Starc Jože iz Dolenje vasi nam je pravil, da moramo izročiti vse kar imamo zaradi tega, ker da so iz prej​šnjega transporta zaklali stražarja in je tako nekaj domobrancev pobeg​nilo. Nas pa da bodo zaradi varnosti in odvedli na sodišče na zaslišanje. Po​leg tega nam je zagotavljal naj bomo kar mirni.

Iz sobe so odganjali po devet ali deset domobrancev, jih gonili na dvo​rišče, kjer so si morali zavihati rokave, nakar so jim z žico zvezali roke na hrbtu, nato so zopet z žico zvezali po dva ali tri skupaj. Ko je bila tako skupinica zvezana so jo pretepali z gorjačami in gonili v sobo, kjer smo čakali za odhod. Čakanje, bolečine in negotovost so bile hujše kot smrt. Žica se je zajedala v meso. Nekateri sotrpini so od lakote, pretepanja in neznosnih bolečin padli v nezavest in tako zvezani viseli na še prizavestnem so​trpinu, da se mu je tako žica še globlje zajedala v meso, kar je povzročalo nove bolečine.

Začeli so nas nakladati na tovorne avtomobile. Ker smo bili po trije ali dva skupaj zvezani smo pri vstopu na tovorni avto morali najprej poklekniti na zaboj, zopet vstati, poklekniti na avto, kjer smo morali klečati z obrazi od smeri vožnje. Ko so napolnili avto so zaprli vrata in nas odpeljali proti Kočevju. Zavili smo na desno, mirno gradu čez most in po mojem je bila smer proti vasi Želna /Željne/ in od tam naprej v gozd. Koliko časa smo so vozili ne vem, zdelo se mi precej dolgo, posebno še ker me je komunistični ra​belj nabijal z gorjačo in poleg vsega še stal na mojem hrbtu, da je tako lažje nabijal po drugih. Z gorjačo mi je dajal opomine, da naj se ne oddi​hujem pod njegovo težo.

Nekako en kilometer pred ciljem so avtomobili ustavili in na mestu dvakrat obrnili. Nato nas je vprašal rabelj, če vemo kje smo? Nihče mu ni odgovoril. Molk ... Strašna tišina je vladala med nami ... Zopet je zavpil iz kabine: »Kdo hoče vode?« Nekdo izmed nas, kateri je bil najbrž bolj žejen kot ostali se je oglasil: »Jaz« ... Dobil jih je z gorjačo po glavi na​mesto vode. Zopet nov dokaz, da od komunistov ne moreš ničesar dobrega pričakovati.

Pripeljali smo se v bližino morišča. Čuli smo eksplozije ročnih bomb in regljanje strojnic, kot, da bi se znašli na bojišču. Pred menoj klečeči do​mobranec je zašepetal: »Smo že na mestu.« Tovornjak se je naglo ustavil, da smo omahnili in butnili drug v drugega kakor morski val ob strmi obali. Odprli so vrata ... Tu so nas čakali stražarji z gorjačami ... zopet z gorja​čami … saj jih je že toliko udarjalo po nas, da bi že skoraj postali apatični če bi udarci na še nezaceljene rane preveč ne skeleli. Ostro, divje povelje, kakor ga more izbruhniti samo strupeni komunist: »Prva vrsta na tovornjaku, sedi!« Štirje rablji so priskočili in sezuvali sedeče žrtve. V čakanju, da pri​dem na vrsto sem opazoval ta žalostni primer, kateri mi je tako živo ostal v spominu. Od tovornjaka do jame je bila novo napravljena pot posuta z ostrim kamenjem. Ob obeh straneh te zadnje poti v smrt pa so stali rablji s pohoto sovraštva, da nas še zadnje trenutke pred smrtjo mučijo. Videl sem na lastne oči, kako so mučili domobranca Antona Marolta, doma nekje iz Suhe krajine. Zvezan je ležal z nekim sotrpinom na tleh. Komunisti so jih strahovito pretepali. Vsa krvava sta so hotela dvigniti, vendar se nista mogla. S ti​stega mesta nista več vstala, pač pa so jih komunisti kar od tam vrgli v jamo.

Moj prijatelj in jaz sva bila zadnja z našega tovornjaka. Oba sva bila še precej pri moči. Sledila sva ostalim ... po tej zadnji ... strašni ... poti. Komunistični rabelj mi je kar z nožem zrezal čevlje z nog, da je kot me​sar opravil to zamudno delo. Kar padla sva s tovornjaka. Na poti proti jami sem opazil med ostalimi rablji partizanskega oficirja Janeza Šega iz Sajevca pri Ribnici: po domače: »Špelkn«. Čul sem streljanje. Komunisti so naju z gorjačo obdelovali in vpili: »Marš, svinje bele ... !« Kakih petdeset metrov od jame so nas ustavili in tiste, ki so imeli še kaj vrednega na sebi razvezali in slekli do nagega. Vendar le po tri ali štiri pare zvezancev so razvezali naenkrat, ker so se menda bali še nagih domobrancev. Tudi naju so razvezali in sleči sem moral vse razen spodnjih hlač, katere rablju niso bile všeč. Tiste, ki niso imeli nič vrednega na sebi, so pa kar zvezane podili proti jami. Mnogi so padali v jamo ne da bi jih zadela svin​čenka. Vendar njih usoda je bila ista od ostalih. Padec v jamo je bil kakih 25 metrov in z zvezanimi rokami je bil ravno tako smrten kot krogla v til​nik. Poleg tega so komunisti od časa do časa metali v jamo ročne bombe in vanjo streljali z brzostrelkami,

Ker nisem hitro razumel ostrih ukazov sem jih zopet dobil z gorjačo po glavi, ko sem tekel proti jami. Ko sem pritekel do roba jame, me je tam čakal rabelj /Francelj Karl, Miklavov iz Jurjevice/ in mi nametal celo kopico vprašanj: »Od kod si? Koliko časa si bil pri domobrancih?« itd in to samo zaradi tega, ker je hotel videti, če imam kaj zlatih zob. Tiste, ki so imeli kak zlat zob so potegnili na stran: Gorjača in želja po zlatu sta opravila svoje delo. Pri meni ni bilo nič zlatih, štiri svoje sem imel izbite, ostale pa od udarcev razmajane. Ubijalec je zav​pil naj se obrnem proti jami in počepnem. Storil sem kot je hotel. Čakati sem moral, da je napolnil revolver ... Strel ... svinčenka me je udarila skozi lase in jih vrgla na čelo. Nisem vedel, če sem ustreljen ali ne ... Tisti trenutek nisem menda prav nič mislil, zato sem kar skočil v globino. Ko sem padal v jamo sem se med padanjem ujel ob deblo bukve, katera je najbž prej rastla ob jami in je pri razstreljevanju brezna padla vanj. Stala je tam kot bi tam že preje rastla, le vej ni imela več, debela je bila približno kot žrd. Padec v jamo je bil dokaj silen, da me roke niso obdržale na spolzki bukvi, tako, da sem pridrčal v brezno s presekano peto in ranjenim stegnom. Rane niso bile velike, vendar so me skelele, da sem jih le s težavo prenašal.

Ko sem tako sedel ob deblu bukve me je izza podzemske skale nagovoril še živ domobranec: »Beži stran od tam, ker v jamo mečejo ročne bombe in tudi streljajo vanj«, mi je hitro dejal. Splazil sem še k njemu, kjer je bilo varnejše. Vprašal sem ga, če je še kaj živih? Odgovoril mi je, da tam doli jih more biti še več. Spustil sem se nižje in vprašal: »Ali je tam še kdo živ?« Namesto odgovora sem dobil vprašanje: »France ali si ti?« … Spoznal me je po glasu, kakor tudi jaz njega ... »Vinko ali si ti?« Vprašal sem ga kako dolgo je že v jami. »Pet dni« je odgovoril. Počasi so se mi oči privadile temi, da sem spoznal v kakšnem položaju se nahajamo. Kup mrličev v jami je bil visok in hitro rastel. Le s težavo sem videl v stransko vdolbino v kateri je ležalo kakih sedem domobrancev. Samo stokali so še, znak, da so se že poslavljali od življenja. Izmed njih sem spoznal že prej omenjenega Vinkota /Vinko Čampa, Otavice pri Ribnici/. On je bil še najbolj pri moči. Imel je na sebi razcapano bluzo iz šotorskega krila in prav tako kapo. Glavo je imel zavito v cunje. Le del obraza sem mogel videti in še to kar sem videl je bila ena sama rana.

V jami je bil mraz, da sem se ves tresel. Gledal sem okrog, kje bi dobil kaj za obleči. Kar hitro sem iztaknil. Ob steni je sedel eden, kateremu se ni bilo treba sleči. Malo sem ga potresel in videl, da se ni več ganil. Začel sem ga slačiti, ker je bil že trd sem le s težavo dobil obleko z njega. Tako sem se malo bolje počutil. Morila me je žeja in iskal sem po jami, da bi našel vodo, splezal sem v nizek stranski rov, da sem z glavo butal ob strop. Mislil sem si: »Kjer so kapniki mora biti tudi voda.« Kapniki so bili vlažni, vendar vode pa nikjer. Lizal sem mokre kapnike in tako dobil vsaj malo mokrote v sebe. Splazil sem se še naprej in našel enega živega, kateri me je tudi takoj posvaril na bombe. Tudi on je imel na sebi nekaj obleki podobnega. Poleg njega sem našel še kakih trinajst živih. Izza skale smo opazovali, kako so padale nedolžne žrtve v jamo.

Proti večeru je streljanje ponehalo. Vsi tisti, kateri smo še ostali živi smo se posvetovali, kako bi se rešili iz jame. Naravno, da bi vsak rad pri​šel čim prej ven iz tega groznega brezna smrti. Z ničemer si nismo mogli pomagati. Mislili smo, če bi se našel kdo, da bi nam prinesel vrv in vsi bi lahko prišli ven. Vendar kdo bo prišel? ... Komunisti so imeli morišč​e močno zastraženo iz bojazni, da bi njih pokolji ne prišli v javnost.

Ko se je znočilo smo splezali na gomilo trupel in začeli ogledovati kje in kako bi se mogli rešiti. Prvo noč nismo dosti poskušali, da bi prišli ven iz jame, ampak smo skušali najti kak stranski izhod. Vedeli smo da je bila odprtina na vrhu zastražena. Nekemu domobrancu se je že bledlo od bolečin, lakote in žeje ter je pravil, da je že prej hodil, in da ve za skriven izhod. Verjeli smo mu in začeli z delom. Vlačili smo narazen trupla pomorjenih domobrancev katera so začela smrdeti. Postajala so spolzka, tako, da smo le s težavo lovili ravnotežje. Gomila mrličev je oživela ... Slišali smo šumenje, kakor da bi nekje pod našimi nogami tekla voda in v lahnem slapu. Najbrž so bili to že podzavestni občutki strašne žeje, katera nas je poleg drugega trpljenja tako strašno morila. Kar smo prestali, kot živ človek še zmore smo sprejeli to šumenje, kot nekakšno zvonjenje med življenjem in smrtjo.

Proti jutru naslednjega dne smo opazili, da je kopa mrličev na katere vrhu smo bili, pričela lesti narazen. Zopet smo se poskrili v postranske rove, da bi nas komunisti naslednje jutro ne opazili, ko so nadaljevali s pokoljem naših bratov soborcev ... Naslednji večer smo zopet prišli iz naših skrivališč, vendar, ko smo se v ranih jutranjih urah vračali nazaj smo komaj zlezli v postranske rove, kjer so se trupla mrtvih v spolzkosti raz​lezla in nam skoraj zaprla dohod v skrivališče.

Čez dan so komunisti pripeljali nove žrtve. Ko so končali z njimi so začeli razstreljevati jamo ... brezno pomorjenih. Verjetno je duh mrtvih iz jame segal že predaleč ali pa jih je postalo strah stražiti mrtve Domo​brance.

Prva razstrelitev ... Zelo me je presenetila. Ravnokar sem bil na straži, ko sem doživel občutek, da nas hočejo za vedno pokopati. V ušesa je udarila strašna eksplozija. Kamenje se je vsulo v jamo. Prah, posledica razstrelitve je posipal trupla in se počasi dvigal. Trupla so izgledala, kot posuta pepelom, ... kot bi bila to pepelnična noč ... Zopet razstrelitev ... silnejša od prve ... vsule so se velike skale in kamenje na vrh gomile. Pritisk teh skal je bil tako silen, da so trupla kar drsela narazen.

Do večera smo bili zazidani s trupli in le v enem samem kotičku je ostala odprtina, da smo se le s težavo drug za drugim ven izkopali. Tista bukova žrd pa je ostala tam kot je bila, samo nje vrh je bil še dalje odstra​njen od stene brezna kot prej. Ta bukova »žrd« v katero smo gledali kot v poslednjo bilko naše rešitve. Tedaj nas je bilo še osem. Imena treh se še spominjam, napisati jih ne smem. Potiskali smo tisto bukovo žrd k steni. Spodaj se nismo mogli od iste pomagati, zato sem jaz splezal na vrh nje in jo začel majati, potiskati proti steni, ostali so pa spodaj polagali kamenje pod njo, da bi se tako čim bližje nagnila k steni. Trupla mrtvih so objemala to žrd, da se ni premaknila. Zdelo se nam je, da je vse upanja na našo rešitev po tej poti izgubljeno.

F. Kozina

Beg iz Kočevskega roga
(Nadaljevanje)

Rešitev ...

Nekako ob tretji uri zjutraj je bil že zadnji čas, da nekaj naredimo. Rekel sem Karlu /Karel Turk, Loški Potok/ naj gre in poizkusi še enkrat po žrdi. Nič dalje ni prišel kot prvič. Splezal sem za njim in ga z glavo potiskal do vrha. Priplezal je do vrha kot bi se zgodil čudež ... kot priča svobode je stal na vrhu te žrdi ... naslonil se na rob jame ... kamenje se je vsulo za njim ... Sam pa je srečno prišel ven ... Prvi rešen iz objema smrti ... Prva priča o pokolju slovenskih domobrancev.

Sam sem hotel napraviti isto, pa nisem zaupal moji moči zato sem se zopet spustil po žrdi v jamo, da se odpočijem. Poskusil je J. J., močan mlad fant, ni izgledal da je ranjen, vendar ni mogel splezati po žrdi višje od njega velikosti. Naslednji je poskusil majhen fant /Janko Svete, Preserje/. Zagnal se je po žrdi, vrgel je v to plezanje po žrdi vse svoje moči z željo, da bi zopet živel. Gledali smo v njega v prepričanju, da bo prišel do vrha ... prav malo pred vrhom je omagal. V srce se mi je zasmilil. Splezal sem po žrdi in ga z glavo potisnil na vrh ... in bil je rešen ... Druga priča našega pokolja.

Na misel mi je prišlo, da se tudi sam spravim ven iz te strašne jame. V tem trenutku se je vsulo kamenje, da me je skoro odtrgalo od te bukove žrdi simbola naše rešitve. Pod mano sem začul stok in kmalu je vse utihnilo. Plaz kamenja je pokončal spodaj stoječe siromake, kateri so čakali rešitve. Njih rešitev je prišla le v kamenitem plazu. Še enkrat sem se spustil doli po tej žrdi, da si naberem novih moči. Karel in Matevž sta me še čakala na vrhu z dolgo palico, da mi jo pomolita v pomoč, ko bom pri​plezal na vrh bukove žrdi. S poslednjimi močmi sem se zopet pognal po žrdi navzgor. S poslednjimi in zadnjimi močmi sem se pognal proti palici ka​tero sta mi prijatelja nudila v rešitev ... zagrabil sem jo ... zgubil sem zavest ... ne vem kako dolgo sem visel med življenjem in smrtjo na previsu jame. Tovariša sta me po dolgi muji le potegnila ven in me klicala, da naj se zbudim. Ko sem prišel k sebi, smo vsi trije hodili okrog jame in iskali žico ali karkoli, da bi še koga rešili iz jame. Nič nismo našli ... Mah​nili smo v goščavo; samo kakih tristo metrov od jame nam je dopuščala moč. Vrgli smo se na tla in zaspali. Ko smo se zbudili je bilo sonce že vi​soko. Noge smo si ovili v srajce katere smo si sposodili od mrtvih tovarišev v jami. Tako smo se podali na pot. Vendar kam? Nobenemu izmed nas niso bili znani kočevski gozdovi, zato smo jo mahnili kar proti zapadu. Zapuščene in požgane kočevske vasi smo puščali za seboj. Iz previdnosti ni​smo šli v nobeno od teh vasi; le kadar je bila žeja prehuda, smo šli v naj​bolj oddaljeno pogorišče. Stara posoda, katero so Kočevarji zavrgli nam je prišla prav, da smo z njo dobili vodo iz zapuščenih vodnjakov ter si tako gasili žejo. Med potjo smo se hranili z gozdnimi sadeži.

Približno ob drugi uri popoldan smo prišli v Stari log k cesti, katera vodi v Novo mesto. Na njivi smo opazili moža kateri je okopaval. Previdno sem se mu približal, da me je opazil šele, ko sem bil tik pri njemu. Karl in Matevž pa sta počakala skrita v osatu in opazovala. Moža sem prosil, če bi mi dal vode in kaj za jesti. Nič me ni spraševal, samo gledal me je. Hotel sem se mu lagati, pa me ni hotel nič poslušati. Rekel je da bo šel domov in mi prinesel vode, krompirja in vžigalice. Mož je šel domov in prinesel, kar je obljubil in se takoj zopet vrnil domov. Seveda tudi njemu nismo zaupali, zato smo jo hitro odkurili naprej. Previdno smo prekoračili cesto in se vzpenjali v hrib. Hodili smo po gozdu kakih pet ur ali več in na žalost opazili, da smo se znašli zopet na istem kraju ob cesti. Bili smo že pošteno izmučeni, vendar smo se povlekli stran od ceste v neko dolinico, kjer smo napravili ogenj in si spekli krompir. Hitro smo zaspali in ko smo se zju​traj zbudili smo bili vsi trdi; vse nas je bolelo, posebno hudi so bili krči v nogah. Kakor je bilo vse skupaj žalostno smo se drug drugemu posmehovali, najbrž zato, ker smo bili veseli, da še živimo. Matevž je dejal: »Ali mar ni fletno živeti!«
S težavo smo se zopet spravili po koncu in nadaljevali pot. Po nekaj urah hoje nas je zopet utrudilo. Za skalami smo si poiskali primeren prostor zakurili ogenj, nalovili polže in jih pekli kar v »hišah«. Dobri so bili samo premalo jih je bilo. Vročina je postajala neznosna, žeja nas je morila.
Ni bilo časa za obotavljanje, ker so nam pohajale moči. Rane so postajale vedno bolj razbolele in boleče. Muhe so nas v rojih morile, branili smo se jih z vejami ali pa se drsali ob grmovje kot živina na paši. Prišli smo v vas blizu Strug; tam so nam dali pri neki hiši jesti in vode. Gospodar nam je ponudil, da lahko prespimo na skednju pa smo iz previdnosti raje odšli v gozd in tam prenočili. Noč je bila hladna, jutro pa prav mrzlo. Zakurili smo ogenj, da smo se malo ogreli nato pa hodili prav počasi po poti, katera pelje iz Strug na Malo goro. Na vrh gore smo prišli nekako ob desetih dopoldne in od tam opazovali prelepo Ribniško dolino. Po kratkem počitku smo se pričeli spuščati v dolino. Pazili smo, da nismo naleteli na ljudi, kateri so v gozdu sekali drva in prav radi tega smo delali velike ovinke in pri tem izgubljali precej časa. Prišla je noč in zopet smo morali prenočiti v gozdu.

Čez dan so nam bile muhe v strašno nadlego, kar rojile so po nas in to zaradi naših razgnojenih ran in duha po mrličih. Le ponoči smo imeli mir pred njimi. Na pobočju Male gore smo čakali da se je zmračilo, da smo tako varnejše prekoračili železniško progo in glavno cesto. Pri Tenteri smo si izbrali kot najvarnejši prostor za prekoračenje proge. Slutili smo, da morajo imeti komunisti dobro zastražene vse prometne žile. Tudi glavno cesto smo prekoračili brez nezgode.

Naša pot do doma se nam je zdela že kot večnost, v upanju, da bomo našli tam varno zavetje vsaj za toliko časa, da se bi zopet malo odpočili in seveda tudi najedli. Glad, žeja in bolečina ran so nas že pritiskale ob tla. Posledica teh treh je na nas tako močno vplivala, da smo blodili že brez vsake prave smeri.

Strah pred ljudmi nas je primoral, da smo se izogibali hiš in vasi, da nas ne bi kdo spoznal in naznanil. Sumljivi smo bili dovolj, da bi en sam pogled na nas zadostoval in bi takoj vedeli, da smo ušli iz morišč. Čim bolj sem se bližal domu tembolj sem bil v skrbeh, kako je doma. Morda so jih pobili komunisti? Zaprli? Ali pa jih pregnali s posestva in naselili druge ljudi, katerim sedaj lahko padem v pest? Ob takem premišljevanju sem se znašel s sotrpini na našem vrtu. Pri skednju smo obstali in prisluškovali, če bi nas slučajno kdo zapazil. Bilo je tiho. Moja prijatelja sem pustil v skednju na slami, sam pa sem šel prav potihem proti hiši. Po kratkem premisleku sem narahlo potrkal na vrata. Nisem dolgo čakal, ko sem začul glas moje sestre, ki je vprašala: »Kdo je?« »France« sem ji odgovoril. »Odpri!« Počasi je odprla vrata in zagledal sem brhko postavo sestre. Ko me je bolj natančno pogledala, se je v strahu pričela odmikati v mislih, da vidi le privid. Ni si mogla predstavljati, da bi mogel biti to France njen brat in živ. Zgledal sem kot mrlič. Pošteno jo je prestrašil duh po mrličih, kateri je puhnil v njo in napolnil vežo. Šele, ko sem se pre​maknil, je spoznala, da sem v resnici živ in hitro me je potegnila v hišo. Drugi dan mi je zaupala, da je prejšnji večer resnično mislila, da sem bil samo privid, ki je prišel nazaj iz groba, ker sem tako nepremično stal; ves raztrgan in krvav v mesečini in še ob tako pozni uri.
Sestra je poklicala mamo, ki je spala v kamri. Takrat sem imel priliko še posebno občutiti, kaj je materina ljubezen. Ni me spraševala od kod sem prišel in kam grem, ampak me je objela in mi stisnila razboljeno glavo k sebi na prsa. Čutil sem kako je njeno srce trepetalo nad razbičanim sinom. Materine solze, ki so padale na moj tilnik, so mi povedale več kot pa vse besede. Koliko časa je trajal ta objem ne morem povedati. Pasji lajež nas je vse zdramil iz tega položaja. Povedal sem, da imam s sabo še dva sotrpina, katera sem zaradi previdnosti pustil v skednju. Sestri sem naročil, kako naj ju pokliče, da bosta vedela, da je varno in da naj ju privede v hišo. Postregle so nam z mlekom in kruhom.

Drugi dan so naše uboge ženske šele videle koga imajo na skrbi. Vsi trije smo bili tako siromaki, da so kar vzdihovale iz občutja. Rane, s katerimi so bila pokrita naša telesa, so se pričele gnojiti in so bile vse okužene. Zarjavela žica, ki se je zajedala na zapestjih, je pustila globoke, zevajoče zareze, ki se še danes poznajo in me vsakikrat spominjajo na trpljenje in mučeniško smrt slovenskih domobrancev, ki so tako junaško in mučeniško darovali svoja življenja za svoje prepričanje in za svoj narod. Z molitvijo na ustih so korakali v smrt in prosili Boga odpuščanja njih krvnikom.

V nekaj dneh ob dobri hrani in počitku sta se moja prijatelja toliko opomogla, da sta pričela misliti, kako bi varno prišla do svojih domačih in se tam poskušala skrivati, dokler ne pride priložnost za beg čez mejo. S tiho željo po skorajšnjem svidenju s svojimi sta se poslovila in odšla na negotovo pot. Pozneje sem zvedel, da so Karla zopet ujeli in ubili. Ljudje so pravili, da ga je njegov oče silil, da naj se gre javiti. Ker sam ni hotel, ga je oče na skrivaj naznanil miličarjem v veri, da mu bo tako olajšana kazen, v resnici ga je pa poslal v smrt. Kako so ga ubili ne vem točno. Govorili so, da so ga križali. Za preostalim prijateljem sem pa izgubil vsako sled. Njegovi starši bi lahko povedali, kaj se je zgodilo z njim. Sam nisem imel priložnosti, da bi prišel z njim v stik.
Ostal sem sam. Žalosten in obupan. V položaju, v katerem sem bil, so se mi začeli rahljati živci in zdravje. Cel mesec sem ležal v skrivališču, ne da bi videl beli dan. Za bolezen pa ni bilo ne zdravil in ne zdravnika. Le mati in sestra sta mi lajšali trpljenje, kakor sta vedeli in znali. Ko je bilo najhujše, sta mi že izbrali prostor na domačem vrtu, kjer sem želel, da bi me pokopale. Nisem hotel leči k zadnjem počitku s prekopanimi komu​nisti na pokopališču v mislih, da tako še po smrti ne bom imel miru pred njimi. Ni mi bilo določeno, da bi umrl. Obrnilo se je na bolje in to ravno na dan, ko smo dobili sporočilo, da so spustili domov mladoletne, amnesti​rane domobrance. Od samega veselja, da je moj brat še živ sem pozabil na bolezen in smrt. Pljuča iz katerih sem izkašljal cele kose s krvjo so se začela celiti. Veliko sem premolil v tej moji bolezni, menda vse do takrat ne toliko. Spoznal sem, da je resnica v našem pregovoru: »Ob smrti ti je Bog najbližje.« Tudi komunisti, ki tajijo Boga v življenju in ki so pobili toliko tisoč nedolžnih ljudi, hoteč s tem uničiti Boga, bodo spoznali ob smrti, da bi bilo dobro, če bi bila nekje tudi nebesa za njih.

Trdno sem prepričan, da je imel Bog gotove namene, ko mi je vrnil zdravje in mi omogočil pobeg iz mrtvaške jame. Ohranil me je pri življenju zato: da razodenem komunistične zločine tistim, ki še verjamejo v komunizem in pa, da povem svetu: kako junaško in mučeniško so umirali naši domobranci.

Moja sestra je izvedela po naključju, da se je še neki drugi fant rešil iz kočevskih jam na ličen način kot jaz, in da se sedaj skriva doma. Sestra jim je zaupala, da sem tudi jaz ušel iz Kočevskega roga. Začela sva si izmenjavati pisma po zaupljivih ljudeh, ki so se za to žrtvovali kljub nevarnosti. Bog jim poplačaj za to.

V jeseni so širili novico, da bodo prestavili jugoslovansko mejo pri Trstu in, da se bodo Titove čete umaknile iz slovenskega Primorja. V tej zmešnjavi sva mislila, da bi našla varno priložnost za beg čez mejo. Dobri ljudje so v ta namen iskali zvezo z ljudmi, ki so poznali mejo in obmejne razmere. Končno je bil pobeg organiziran in kraj sestanka določen. Rešitve željna sva se odpravila na pot, vendar na žalost najine zveze ni bilo na dogovorjenem mestu. Kaj napraviti? S fantom, s katerim sem se prvič seznanil pred nameravanim pobegom, sva se dogovorila, da se bova skupaj skrivala in tako drug drugemu pomagala pred obupom, ki se naju je začel polaščati ob tem predolgotranjem naporu in skrivanju. Kratkočasila sva se kot sva vedela in znala: s pogovarjanjem, pisanjem, molitvijo, včasih pa tudi kako neumnostjo, katerih ena naju bi skoraj stala življenje. Spominjam se večera pred tako imenovanimi prvimi svobodnimi volitvami. Vse hiše v vasi so bile okrašene z rdečimi gesli in slavoloki. Zgledalo je kot, da bo drugi dan gasilska veselica. Nama je šlo to slavje »svobodnih volitev«, ki so bile vse drugo kot svobodne, na živce. En sam kandidat mora zmagati stoodstotno. Potrgala sva vse napise in podrla slavoloke in čakala, da bi jih kdo prišel nazaj postavljat, da bi ga prebutala. Začelo je snežiti in sva šla spet nazaj v skrivališče. V kakšno nevarnost sva se s tem dejanjem postavila si šele sedaj lahko predstavljam. Drugi dan, 11. novembra, so šli ljudje na volišče. Večina jih je šla volit, ker so morali, bili so pa tudi taki po​sebno spreobrnjena in pokvarjena mladina, ki so peli slavo komunizmu. Posebno se še spominjam nekega fanta, ki je najbolj glasno kričal: »Živela komunistična partija. Dol s črnimi!« Sedaj je ta fant v ZDA, dru​žinski oče in mogoče že tudi ameriški državljan.

Zopet drugič naju je radovednost in dolgčas prignala, da sva šla opazovat neko mladinsko žaloigro. V prizoru, ko bi moral biti glavni junak ustreljen, je nekdo pomolil puško skozi okno in ustrelil proti nam. Bila je velika zmešnjava s streljanjem. Igre je bilo seveda hitro konec. S prija​teljem sva tudi komaj odnesla pete nazaj v skrivališče, pa še po poti sva imela težave, vendar sva jo tudi to pot srečno odnesla. Tretjič sem srečal enega mojih sorodnikov in to ravno na mostu. K sreči je bilo že mračno, da me ni spoznal. Kljub temu je raznesel po vasi, da je videl skrivače. Tako sva se s prijateljem bolj držala najinega skrivališča.

Poizkus bega čer mejo na Miklavževo

Dne 6. decembra sva hotela sama poskusiti srečo s prekoračenjem meje v Italijo, ker nisva mogla dobiti nobenega zanesljivega vodnika. Bil je že zadnji čas, da pobegneva preko meje preden zapade sneg. Zmotila sva se, ker je bilo med tem časom na Notranjskem že čez en meter snega. Vsa vesela, da končno le zapuščava kraj trpljenja, sva se kar brez strahu podala kar po sredi vasi v zgodnji jutranji uri ravno, ko so začeli prižigati luči po hišah. Na Notranjskem pa sva doživela razočaranje. Meter snega in še je snežilo. Vrnila sva se nazaj, v visokem snegu, da sva ga komaj gazila. Kako težka in obupna je bila ta pot nazaj, se ne da popisati. Zaloga hrane in tudi najine moči so pošle, in tako sva obtičala v snegu brez vsega ter v strahu pričakovala, da nas lahko vsak trenutek izsledijo. Bil je še dan ko sva se skoro po štirih privlekla v bližino domače vasi. Preveč sva bila izmučena, da bi čakala noči v snegu, zato sva se skrivno pritihotapila do neke samotne hiše. V hišo se nisva upala pač v svinjak. V svinjski kuhinji je bilo še malo žerjavice. Priložila sva nekaj polen in se tako malo ogrela in posušila. Dim iz dimnika naju je izdal, da sta prišla mati in hčerka ter nas pričele izpraševati. Kar z veseljem so naju poslušale, ko sva jim pravila, da smo zopet pričeli borbo proti komunistom. Ker sva bila oboro​žena so nama verjele. Čeprav so naju spoznale naju niso prijavile. Pozno ponoči sva prišla spet nazaj v najino staro skrivališče.

Mesec pozneje sva se spet toliko opogumila, da sva spet poskusila beg čez mejo. Odločila sva se, da bova hodila hitro, brez počivanja, da tako čim preje prekoračiva mejo. Na stari jugoslovanski meji sva omagala. Zakurila sva majhen ogenj, skuhala čaj in se grela. Opazil naju je vojak in se nama približal. Namesto, da bi on naju legitimiral sva midva njega. Komaj smo se razšli se je usula na naju toča krogel. Splazila sva se v bližnjo bivšo obmejno karavlo, kjer naju srečno niso našli. Kraška burja in sneg sta zabrisala sled za nama. V tem naglem begu sva zgubila pravo smer. Niti s pomočjo kompasa se nisva mogla več orientirati. Tavajoč sva se znašla na odprti planjavi. Ugotovila sva, da sva blizu Cerkniškega jezera. Ena izmed hiš je bila razsvetljena in vpitje iz nje se je čulo daleč naokoli. Moj prijatelj je hladnokrvno kot vedno odvrgel nahrbtnik in šel pogledat, kaj počenjajo. Tista hiša je bila gostilna polna ljudi, pili so kot živina, menda so hoteli utopiti v pijači grenkobo zlate svobode. Ker nisva videla nevarnosti, da naju kdo zasleduje, sva šla na bližnji kozolec izven vasi, da bi tam prenočila. Zarila sva se v kup jezerske suhe trave in tesno stisnila drug k drugemu, ker sva bila že vsa zmrznjena. Proti jutru so nama že noge zmrznile. Po dolgotrajnem ribanju z snegom so nama noge zopet oživele. Pot nazaj proti domu je bila težja od prvih dveh. Najin položaj je postal obupen. Duševno otopela sva potovala kar skozi vasi, misleč če naju bo kdo spoznal ali ustavil, se bova pa branila z orožjem kolikor časa se bova mogla. Na srečo je močno snežilo in poleg še mraz je držal milico pri peči. Ko sva se vrnila srečno domov so nas bili domači veseli, da sva še pri življenju. Midva pa sva se sramovala nad najinim neuspelim podvigom. Medsebojna ljubezen nama je dajala moči, da sva mogla prenašati trdoto življenja v nadaljnjem skrivanju.

Izkušnje so nas izučile, da smo začeli delati načrte, kako bi lažje prekoračili mejo. Med tem časom nas je bilo že več pripravljenih za beg čez mejo. Napravili smo si načrt, ki je zahteval več tveganja in manj napora in to z vlakom do najbližje obmejne postaje, potem pa urno čez mejo v svobodo.
Maja leta 1948 smo se še enkrat zbrali /France Kozina, France Dejak, Lojze Dejak/ in skupno pregledali posa​mezne točke našega pobega. Odločili smo se, da gremo in, da je to naš zadnji poskus. Če uspemo uspemo ali pa nas pobijejo. Prvo ali drugo bo bolje kot pa to večno skrivanje. Na megleno majsko noč smo se z zaupanjem v Marijino pomoč podali na tvegano pot. Megla nam je služila za kritje, da smo lahko hodili po cesti proti Ljubljani. Tu pa tam je prišel kak avto pa smo se pravočasno umaknili, da nas ni nihče opazil. V Rakovnik smo prišli nekako ob sedmih zjutraj, ravno ko so prihajali delavci na obnovitev Dolenjske ceste. Nikomur nismo zbujali pozornosti našimi nahrbtniki, ker je bila v tem času še vedno nahrbtnik glavno transportno sredstvo. Usedli smo se v tramvaj in odpeljali v Št. Vid nad Ljubljano. Tam smo šli v gostilno in čakali večera. Med tem časom sta šla dva izmed nas na postajo in kupila vozne listke za vso grupo. Pripravljeni na vse smo vstopili na vlak in se odpeljali na Gorenjsko. Na vlaku smo se hitro razdelili v stra​teške položaje v slučaju, da bi nas kdo spoznal. V istem vozu jo bilo tudi nekaj vojakov in oficirjev. Ti tiči si gotovo niso mogli predstavljati, da se vozijo z domobranci, katere so že pred leti pobili v Kočevskem rogu in drugod. Komaj smo dočakali zadnje postaje in se tako rešili to nezaže​lene družbe. Izstopili smo v Kranjski Gori. Tam so izstopili tudi vojaki z oficirjem. Previdno smo se jim oddaljili v nasprotno smer.

Kakor hitro smo bili zunaj, smo se pognali v bližnje grmovje in posvet. Poslali smo dva, da bi pogledali, kako bi prekoračili Savo pri mostu. Straže so jih opazile in streljale nanju. Tako smo se počasi previdno pomikali od grma do grma in tudi Savo smo srečno prebredli in se pričeli vzpenjati v Karavanke, zadnjo zapreko do naše tako zaželene svobode. Bosi in mokri smo se vzpenjati v goro z istim navdušenjem kot smo včasih podili komu​niste. Grabili smo za travo, grmičje, vse kar nam je prišlo pod roko, samo da bi se čim prej povzpeli na vrh. Kot gamsi smo se vzpenjali in prožili kamenje pod seboj. Bali smo se počitka z bojaznijo, da nas lahko kdo opazi. Proti vrhu so se pojavljale snežene lise in morali smo obuti mokre čevlje, kajti vrh pred rami je bil ves zasnežen. Ker smo hodili po snegu smo se bali, da nas bodo stopinje izdale, zato smo imeli orožje pripravljeno za strel in se hitro podali preko meje. Ker smo se bali, da bi nas komunisti sledili preko meje smo hitro bežali navzdol v dolino, da tako pridemo čim dalj od meje. Noge so nam postajale lažje in zrak čistejši. Šele v dolini smo si stisnili roke in voščili SVOBODO – na tujem. V bližnji vasi sem našel domobrance, ki so že prej pobegnili in ti so nam razložili razmere na Koroškem. Odločil sem se, da grem v begunsko taborišče v Spittal na Dravi, kjer je bila ena mojih sester.

Zaključil sem tri leta dolgo pot – iz groba v tujino, v svobodo – ki se mi je zdela kot pomembno obdobje mojega življenja. Žal toliko mladih slovenskih fantov te poti ni moglo napraviti. Njim v spomin sem napisal te moje doživljaje, in nikomur v obsodbo. Komunistične krvnike pa bo sodil Bog, ko pride čas in pa tudi narod, ko bo mera polna.

